[pic] | EUROOPA KOMISJON |

Brüssel 31.3.2011

KOM(2011) 161 lõplik

2011/0068 (NLE)

Ettepanek:

NÕUKOGU OTSUS,

millega kehtestatakse seisukoht, mis võetakse Euroopa Liidu nimel toiduabi komitees vastu 1999. aasta toiduabi konventsiooni pikendamise kohta

(esitanud komisjon)

SELETUSKIRI

ETTEPANEKU TAUST

1999. aasta toiduabi konventsiooni sõlmis ühendus nõukogu otsusega 2000/421/EÜ. See konventsioon jääb kehtima kuni 30. juunini 2011, kuna selle kehtivusaega pikendati toiduabi komitee otsusega komitee 102. istungil 4. juunil 2010.

1999. aasta toiduabi konventsioon ja 1995. aasta teraviljakaubanduse konventsioon on omavahel seotud, sest toiduabi konventsiooni kehtivusaega saab pikendada ainult tingimusel, et samal ajal kehtib ka 1995. aasta teraviljakaubanduse konventsioon. Algselt 1960. aastal sõlmitud 1999. aasta toiduabi konventsioon loodi põllumajandustoodangu ülejääkide kooskõlastatud ja sobiva üleandmise vahendina arenenud riikidelt puudust kannatavatele arenguriikidele.

Kuna praegune toiduabi konventsioon kehtib 2011. aasta juunini, käsitletakse selle pikendamist ametlikult 2011. aasta juunis toimuval toiduabi komitee istungil. Toiduabi komitee liikmed nõustusid 14. detsembril 2010 toimunud 103. istungil käsitlema 1999. aasta toiduabi konventsiooni kehtivusaja pikendamist enne kehtivusaja lõppu (s.o enne 30. juunit 2011). Samal päeval toimunud mitteametlikul kohtumisel andsid mõned toiduabi konventsiooni liikmed (Austraalia, Kanada, Šveits, Jaapan ja Ameerika Ühendriigid) märku, et nad suhtuksid 1999. aasta toiduabi konventsiooni kehtivusaja pikendamisse aasta võrra, s.o 30. juunini 2012, põhimõtteliselt positiivselt. Kuid EL teatas nõukogu toiduabi töörühma kokkulepitud suunast: „EL hakkab töötama selle nimel, et 2011. aasta juunis võetaks vastu otsus toiduabi konventsiooni tuleviku kohta, ja uued ametlikud läbirääkimised võivad alata kohe, ilma et see piiraks võimalust teha 2011. aasta juunis teatavaks ametlik seisukoht.”

Toiduabi komitee liikmed leppisid 14. detsembril 2010 toimunud 103. istungil kollektiivselt kokku toiduabi konventsiooni uute ametlike läbirääkimiste alustamises. Protsess algas koheselt, 28. veebruarist 2. märtsini 2011 kavandatud Londonis toimuva esimese läbirääkimisvooruga, mille teemaks oli uue konventsiooni „nullprojekt”. Lähikuudel korraldatakse mitmeid pingelisi läbirääkimisvoorusid, juhindudes eesmärgist leppida kokku uues konventsioonis, mis keskendub tuvastatud vajaduste alusel asjakohasele ja tulemuslikule toiduabi andmisele ebasoodsas olukorras olevatele rahvastikurühmadele. Nõukogu võttis 17. novembril 2010 vastu läbirääkimissuunised (dokument 14907/10), millega komisjoni volitatakse pidama ELi ja selle liikmesriikide nimel uusi läbirääkimisi toiduabi konventsiooni üle.

EL kinnitas toiduabi komitee 14. detsembri 2010. aasta kohtumisel taas oma edasipüüdlikku ajakava. Ideaaljuhul peaksid läbirääkimised olema lõppenud 2011. aasta juuniks nii, et toiduabi konventsiooni liikmed lepivad uue konventsiooni tekstis kokku enne toiduabi komitee ametlikku istungit.

Toiduabi komitee liikmete vahel 2009. aasta detsembrist 2010. aasta detsembrini toimunud toiduabi konventsiooni tulevikku käsitlevate mitteametlike kõneluste tulemusena on saavutatud üksmeel uute ametlike läbirääkimiste peamiste teemade (küsimuste) asjus. Seepärast oleks asjakohane, kui EL tagaks tulemuslikud läbirääkimised, millega saavutataks kokkulepe uue konventsiooni tekstis 2011. aasta juuniks.

Toiduabi komitee 2011. aasta juunis toimuvaks istungiks peab EL valmistama ette ühise seisukoha kahe võimaliku stsenaariumi suhtes:

1. uued läbirääkimised toiduabi konventsiooni asjus on enne 2011. aasta juunis toimuvat toiduabi komitee istungit lõppfaasis (s.o kas lõpetatud või lõppemas). Sel juhul on väga asjakohane pikendada toiduabi konventsiooni kehtivusaega veel ühe aasta võrra, et hoida ära tühimik praeguse toiduabi konventsiooni ja uue konventsiooni jõustumise vahel; või

2. uued läbirääkimised toiduabi konventsiooni asjus ei ole enne 2011. aasta juunis toimuvat toiduabi komitee istungit lõppfaasis. Sel juhul ei ole praeguse toiduabi konventsiooni kehtivusaja pikendamine veel üheks aastaks asjakohane ning komisjon peaks olema ELi ja liikmesriikide nimel ametlikult vastu toiduabi komitees toiduabi konventsiooni kehtivusaja pikendamise osas saavutatavale konsensusele.

Kas uued läbirääkimised toiduabi konventsiooni üle on jõudnud lõppfaasi või mitte, seda hindavad Euroopa Komisjon ja ELi liikmesriigid nõukogu humanitaar- ja toiduabi töörühmas enne 2011. aasta juunis toimuvat toiduabi komitee istungit. Kui toiduabi konventsiooni kehtivusaega ei pikendata, siis lakkab see toimimast, ja seega ei ole ka miinimumkohustusi, mida täita. Kuid on tõenäoline, et sellel on olulised kahjulikud tagajärjed negatiivse kuvandi tekke näol abisaajariikides, kes võivad järeldada, et toiduabisaadetiste saabumise ennustatavus halveneb, ja muudes toiduabi konventsiooni liikmesriikides, kes eelistavad varasemat lähenemisviisi, s.o toiduainetest vabanemist soodustavat mehhanismi.

Toiduabi konventsiooni alusel on ELi ja selle liikmesriikide iga-aastane kohustus eraldada toiduabi väljendatuna nii nisuekvivalendis kui ka rahalises väärtuses, ning praegused kohustused on 1 320 000 nisuekvivalendi tonni pluss 130 miljonit eurot (k.a transport ja muud tegevuskulud). 1 320 000 nisuekvivalendi tonnist 990 000 tonni käitleb ELi sisekokkuleppe alusel Euroopa Komisjon.

- Ettepaneku valdkonnas kehtivad õigusnormid:

Nõukogu otsus 2000/421/EÜ

Nõukogu otsus 2006/906/EÜ

Nõukogu otsus 2007/317/EÜ

Nõukogu otsus 2009/393/EÜ

Nõukogu otsus 2010/316/EÜ

- Kooskõla Euroopa Liidu muude tegevuspõhimõtete ja eesmärkidega

Toiduabi konventsiooni XXV artikli punkti b kohaselt saab edasine pikendamine toimuda tingimusel, et samaks ajavahemikuks jääb kehtima ka 1995. aasta teraviljakaubanduse konventsioon. 1995. aasta teraviljakaubanduse konventsioon jääb kehtima kuni 30. juunini 2011 ja komisjon teeb ettepaneku (KOM/2011/4), et EL asuks pooldama selle konventsiooni kehtivusaja edasist pikendamist.

KONSULTEERIMINE HUVITATUD ISIKUTEGA JA MÕJU HINDAMINE

9. detsembril 2010 toimunud nõukogu humanitaar- ja toiduabi töörühma kohtumisel võtsid liikmesriigid 1999. aasta toiduabi konventsiooni kehtivusaja pikendamise suhtes järgmise seisukoha: „EL hakkab töötama selle nimel, et 2011. aasta juunis võetaks vastu otsus toiduabi konventsiooni tuleviku kohta, ja uued ametlikud läbirääkimised võivad alata kohe, ilma et see piiraks võimalust teha 2011. aasta juunis teatavaks ametlik seisukoht.”

Eksperdiarvamuste kogumine ja kasutamine

Välisekspertide arvamusi ei olnud vaja kasutada.

- Mõju hindamine

Ei kohaldata.

ETTEPANEKU ÕIGUSLIK KÜLG

- Õiguslik alus

Euroopa Liidu toimimise lepingu artikli 218 lõige 9.

- Subsidiaarsuse põhimõte

Ettepanek tehakse jagatud pädevusse kuuluvas valdkonnas.

- Proportsionaalsus

Ettepanek on proportsionaalsuse põhimõttega kooskõlas.

- Vahendi valik

Kavandatav õigusakt: nõukogu otsus.

Muud vahendid ei oleks asjakohased järgmisel põhjusel: vastavalt Euroopa Liidu toimimise lepingu artikli 218 lõikele 9 on see ainus võimalus võtta vastu toiduabi komitees esitatav Euroopa Liidu seisukoht.

MÕJU EELARVELE

1999. aasta toiduabi konventsiooni saab pikendada ainult siis, kui on olemas samal ajavahemikul kehtiv 1995. aasta teraviljakaubanduse konventsioon. Rahvusvahelise teraviljakokkuleppe halduseelarvesse tehtav osamaks hõlmab ka 1999. aasta toiduabi konventsiooni, s.t toiduabi konventsiooni kehtivusaja pikendamine ei too kaasa täiendavaid eelarvelisi kulutusi. Kõnealune osamaks kantakse ELi eelarve punkti 05 06 01 (rahvusvahelised põllumajanduskokkulepped). Osamaksu hinnanguline suurus sätestati finantsaruandes, mis on lisatud komisjoni 18. jaanuari 2011. aasta ettepanekule (KOM/2011/4) nõukogu otsuse kohta, millega kehtestatakse seisukoht, mis võetakse Euroopa Liidu nimel vastu rahvusvahelises teraviljanõukogus 1995. aasta teraviljakaubanduse konventsiooni pikendamise kohta.

1999. aasta toiduabi konventsiooni pikendamine tähendaks, et Euroopa Liidu iga-aastane kohustus anda konventsiooni III artikli punkti e kohaselt toiduabi pikeneb ainult ühe aasta võrra. Euroopa Komisjon on võtnud vastutuse ELi ja selle liikmesriikide poolt toiduabi konventsiooniga võetud teatavate kohustuste eest. Koos ELi liikmesriikidega konsolideeritakse üksainus toiduabi konventsiooni käsitlev teatis, kus ei osutata eraldi toimingutele. Toiduabi konventsioonis (artikkel VI) on sätestatud kohustuste ülekandmine ühest aastast teise, kuid seda ei ole kunagi kasutatud.

Siiski on oluline märkida, et Euroopa Liit ei ole suutnud kahel järjestikusel aastal, 2007/2008, 2008/2009 ja 2009/2010, täita oma tonnaažikohustusi.

KOKKUVÕTE

Eelnevat arvestades teeb Euroopa Komisjon ettepaneku, et nõukogu võtaks Euroopa Liidu ja selle liikmesriikide nimel järgmise seisukoha ja volitaks vastavalt Euroopa Komisjoni tegema ühte kahest:

3. hääletama Euroopa Liidu ja selle liikmesriikide nimel vastavalt 1999. toiduabi konventsiooni artikli XXV punktile b nimetatud konventsiooni kehtivusaja edasise pikendamise poolt ühe aasta võrra ehk 30. juunini 2012 tingimusel, et uued läbirääkimised toiduabi konventsiooni asjus on lõppfaasis (s.o kas lõpetatud või lõppemas) enne 2011. aasta juunis toimuvat toiduabi komitee istungit, ja et 1995. aasta teraviljakaubanduse konventsioon jääb kehtima samaks ajavahemikuks; või

4. olema vastavalt toiduabi komitee menetluseeskirja eeskirjale 13 vastu toiduabi komitees toiduabi konventsiooni kehtivusaja pikendamise osas tekkivale konsensusele, kui uued läbirääkimised toiduabi konventsiooni asjus ei ole enne 2011. aasta juunis toimuvat toiduabi komitee istungit lõppfaasis.

2011/0068 (NLE)

Ettepanek:

NÕUKOGU OTSUS,

millega kehtestatakse seisukoht, mis võetakse Euroopa Liidu nimel toiduabi komitees vastu 1999. aasta toiduabi konventsiooni pikendamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingu artikli 218 lõiget 9;

võttes arvesse komisjoni ettepanekut

ning arvestades järgmist:

5. 1999. aasta toiduabi konventsiooni (FAC) sõlmis Euroopa Ühendus nõukogu otsusega 2000/421/EÜ[1] ja seda on pikendatud mitme toiduabi komitee otsusega.

6. Praegune toiduabi konventsioon kehtib 30. juunini 2011 ja selle uuendamist käsitletakse 2011. aasta juunis toimuval toiduabi komitee istungil.

7. Toiduabi konventsiooni XXV artikli punkti b kohaselt saab kehtivusaja pikendamine toimuda tingimusel, et samaks ajavahemikuks jääb kehtima ka 1995. aasta teraviljakaubanduse konventsioon. Teraviljakaubanduse konventsioon kehtib kuni 30. juunini 2011 ja komisjon teeb ettepaneku nõukogu otsuse kohta, millega kehtestatakse seisukoht, mis võetakse Euroopa Liidu nimel vastu rahvusvahelises teraviljanõukogus 1995. aasta teraviljakaubanduse konventsiooni pikendamise kohta[2]. Rahvusvaheline teraviljanõukogu peaks tegema otsuse kehtivusaja pikendamise kohta 6. juunil 2011.

8. Toiduabi komitee liikmed nõustusid 14. detsembril 2010 toimunud 103. istungil käsitlema 1999. aasta toiduabi konventsiooni kehtivusaja pikendamist enne kehtivusaja lõppu (s.o enne 30. juunit 2011) ning Euroopa Liit võttis seisukoha, et: „Euroopa Liit hakkab töötama selle nimel, et 2011. aasta juunis võetaks vastu otsus toiduabi konventsiooni tuleviku kohta, ja uued ametlikud läbirääkimised võivad alata kohe, ilma et see piiraks võimalust teha 2011. aasta juunis teatavaks ametlik seisukoht.”

9. Toiduabi komitee liikmed leppisid 14. detsembril 2010 toimunud 103. istungil kokku mitmevooruliste uute ametlike läbirääkimiste alustamises 1999. aasta toiduabi konventsiooni üle.

10. Euroopa Liidu eesmärk on, et toiduabi komitee liikmed viiksid toiduabi konventsiooni alased uued läbirääkimised lõpule ja jõuaksid kokkuleppele uue konventsiooni tekstis enne 2011. aasta juunis toimuvat toiduabi komitee istungit.

11. 2011. aasta juunis Londonis toimuvaks toiduabi komitee istungiks peab Euroopa Liit valmistama ette ühise seisukoha kaheks võimalikuks stsenaariumiks:

12. uued läbirääkimised toiduabi konventsiooni asjus on enne 2011. aasta juunis toimuvat toiduabi komitee istungit lõppfaasis: sel juhul on väga asjakohane pikendada toiduabi konventsiooni kehtivusaega veel ühe aasta võrra, et hoida ära tühimik praeguse toiduabi konventsiooni ja uue konventsiooni jõustumise vahel; või

13. uued läbirääkimised toiduabi konventsiooni asjus ei ole enne 2011. aasta juunis toimuvat toiduabi komitee istungit lõppfaasis. Sel juhul ei ole toiduabi konventsiooni kehtivusaja pikendamine veel üheks aastaks asjakohane ning Euroopa Komisjon peaks vastavalt toiduabi konventsiooni menetluseeskirjade eeskirjale nr 13 olema Euroopa Liidu ja selle liikmesriikide nimel ametlikult vastu toiduabi komitees toiduabi konventsiooni kehtivusaja pikendamise osas saavutatavale konsensusele.

14. Seda, kas uued läbirääkimised toiduabi konventsiooni üle on jõudnud lõppfaasi või mitte, peaks Euroopa Liit hindama nõukogu humanitaar- ja toiduabi töörühmas enne 2011. aasta juunis toimuvat toiduabi komitee istungit.

15. Seepärast tuleks toiduabi komitees Euroopa Liitu esindavale komisjonile anda nõukogu otsusega volitus kas olla toiduabi konventsiooni kehtivusaja pikendamise poolt ühe aasta võrra, ehk 30. juunini 2012, või olla vastu toiduabi komitee konsensusele kehtivusaja pikendamise osas.

ON TEINUD JÄRGMISE OTSUSE:

Artikkel 1

Euroopa Liidu seisukoht toiduabi komitees peab olema üks kahest järgnevalt loetletust:

16. hääletada kõnealuse konventsiooni kehtivusaja edasise pikendamise poolt ühe aasta võrra, ehk 30. juunini 2012, tingimusel, et uued läbirääkimised toiduabi konventsiooni asjus on enne 2011. aasta juunis toimuvat toiduabi komitee istungit lõppfaasis, ja et 1995. aasta teraviljakaubanduse konventsioon jääb kehtima samaks ajavahemikuks; või

17. olla vastavalt toiduabi komitee menetluseeskirja eeskirjale 13 vastu toiduabi komitees toiduabi konventsiooni kehtivusaja pikendamise osas tekkivale konsensusele, kui uued läbirääkimised toiduabi konventsiooni asjus ei ole enne 2011. aasta juunis toimuvat toiduabi komitee istungit lõppfaasis.

Artikkel 2

Komisjon on volitatud seda seisukohta väljendama toiduabi komitees.

Brüssel,

Nõukogu nimel

eesistuja

[1] EÜT L 163, 4.7.2000, lk 37.

[2] KOM(2011) 4 lõplik.